MacOS

A macOS az Apple által fejlesztett operációs rendszer, amelyet az Apple számítógépei használnak. 2023 júniusában a legfrissebb macOS a macOS 13 Ventura. A 2023. júniusi fejlesztő-konferencián jelentette be az Apple, hogy ősszel érkezik az új operációs rendszer a Mac gépekre, ez lesz a macOS 14 Sonoma.

Az első Apple számítógépek operációs rendszerét Macintosh System Software-nek nevezték (1984-1987), ezt követte a System Software (1987-1997), majd a Mac OS (1997–2001) elnevezésű, ezeket szokás Classic Mac OS operációs rendszereknek nevezni. A teljesen újraírt, UNIX alapú Mac OS X (1999–2011) és OS X (2012–2015) után jött a macOS elnevezés (2015–), amelyet ma is használnak.

A macOS a szoftver verziószámok mellett önálló nevet is kap az Apple-től, rendre Kalifornia tájairól, a mostani Ventura Csendes-óceánia parti város, a 2023 ősszel érkező Sonoma bortermeléséről híres.

Történet 
Az operációs rendszer története 1985-ben kezdődött, mikor Steve Jobs-ot eltávolították az Apple éléről. Ekkor alapította meg Jobs a NeXT Computer nevű cégét, amelynek NeXTSTEP – később OpenStep – operációs rendszere a későbbi OS X alapjává vált. Jobs NeXT-es évei alatt az Apple is próbálkozott új operációs rendszer fejlesztésével, de a tervezetek sorban hamvába haltak, a várva várt Copland-ből sosem lett végleges kiadás, bár elemei beszivárogtak a Mac OS 8-ba.

A Windows tíz év után egyre inkább felzárkózott, leginkább a védett memória és modern multitasking terén, melyek hiányoztak a Mac OS-ből. A cég ezért operációs rendszer keresésbe fogott. A BeOS és a Windows NT kizárása után, 1996-ban az Apple végül 400 millió dollárért megvásárolta a NeXT Computert. Ezzel a lépéssel az Apple-höz került az objektumorientált, Unix alapú OpenStep, valamint vezető fejlesztője, Avie Tevanian. Ezzel egyidőben visszatért a céghez az alapító, Steve Jobs is, aki néhány hónappal később visszavette a cég irányítását. A Mac OS X fejlesztését az OpenStep, Mac OS 9 és BSD alapjain kezdték el a Rhapsody projekt keretein belül. E fejlesztés végállomása a Mac OS X 10.0 2001-es nyilvános kiadása lett.

Verziók 
A rendszer főbb változatai hagyományosan nagymacskákról kapták (kód)nevüket, melyek a 10.2-es verzió óta hivatalos névként is szolgálnak, a dobozon és marketing-ben is szerepelnek, a 10.9-es verziótól kaliforniai nevezetes helyek vették át a ragadozók helyét. Minden macOS rendszernek van Server kiadása is, amely munkacsoport-kezelési lehetőséggel, hálózati és adminisztratív szolgáltatásokkal bővíti az asztali kiadást. A Server kiadás drágább (6990 Ft), de legfrissebb verziója jár minden kiszolgálóhoz.

Felhasználói élmény 

Már az első bekapcsoláskor feltűnik, hogy a macOS felülete eltér a Windows alatt megszokottól. Alapértelmezetten a képernyő alján megtaláljuk a dokkot, ami érdekes keveréke a már futó és az épp nem futó, de gyakran használt alkalmazásoknak. A képernyő tetejét pedig a fix menüsor foglalja el, amin az épp fókuszban levő alkalmazás beállításait láthatjuk. Vannak továbbá menüsorban futó alkalmazások is – ilyen a képernyőképen látható csevegőprogram buborékja vagy konfabulator fogaskerekei is –, továbbá egyes programok visszajelző funkcióját is meg lehet itt jeleníteni (óra, hálózat, cpu terhelés stb.). Itt kap helyet a Tiger rendszerben bemutatott Spotlight kereső kezelőfelülete is.

A Unix-szerű rendszereknél megszokott módon a felhasználó számára egy felhasználói könyvtárat biztosít, a Home-ot, ahol teljes jogkörrel rendelkezik, hasonló jogokat élvez a felhasználó az általa létrehozott könyvtárakban is. Ezzel szemben a rendszerkönyvtárakhoz adminisztrátori jogosultság szükséges.

Feltűnő különbség továbbá, hogy a legtöbb alkalmazás egy .app fájlnak látszik, aminek bár megtekinthetjük tartalmát, a mindennapi használatban erre nincs szükségünk. Ez az Application bundle szerkezet az macOS egyik elődjéből a NeXTSTEP operációs rendszerből származik, ahonnan a rendszer a Mach mikrokernelt is örökölte. Ennek köszönhetően keveset kell válogatnunk az Applications könyvtárban, ha futtatható fájlt akarunk találni, hiszen minden .app-ot el tudunk indítani egy dupla kattintással.

Fontosabb tulajdonságok 

 Quartz és Quartz Extreme ablakkezelő rendszer, PDF alapú megjelenítés
 OpenGL
 256×256 pixel méretig skálázható 32 bites színmélységű ikonok (10.5 Leopard óta 512×512 pixel a legnagyobb valós ikonméret)
 Unicode alapú karakterkezelés
 Egyszerűen állítható a rendszer nyelve (2005. augusztustól letölthető magyar lokalizációval, a Lion 10.7 óta pedig az Apple maga is kínál magyar nyelvet a macOS-hez)
 Beépített monitorkalibrációs eszközök (grafikai és nyomdai felhasználás támogatása)
 Gyors ablakváltás, asztal elérés az Exposé-val (10.3 Panther óta)
 Spotlight keresőtechnika rendszerbe integrálása (10.4 Tiger óta)
Siri virtuális asszisztens (10.12 Sierra óta)
 Apache-, FTP-szerver-integráció

Lásd még

Kapcsolódó szócikkek 
 iOS, iPhone operációs rendszere
 iPadOS, az iPad operációs rendszere
 WatchOS, az Apple óra operációs rendszere

Fordítás

Források 
 Az Apple macOS bemutató lapja

Jegyzetek

Operációs rendszerek
Apple-szoftverek